b'\n_START_ARTICLE_\nKolomenskoje\n_START_SECTION_\nKristi himmelfartskirken\n_START_PARAGRAPH_\nKristi himmelfartskirken, bygget i hvit stein, sto ferdig i Kolomenskoje i 1532. Kirken ble oppf\xc3\xb8rt av Vasilij III for \xc3\xa5 hedre sin nyf\xc3\xb8dte s\xc3\xb8nn, Ivan IV av Russland, senere kjent som Ivan den grusomme. Kirken markerte et klart brudd med den bysantinske arkitekturen, og er en av de f\xc3\xb8rste kirkene med telttak i Russland. I 1994 ble den oppf\xc3\xb8rt p\xc3\xa5 UNESCOs verdensarvliste.\n_START_SECTION_\nKolomenskojepalasset\n_START_PARAGRAPH_\nP\xc3\xa5 midten av 1600-tallet fikk tsar Aleksej I alle de tidligere trebygningene i omr\xc3\xa5det revet, og erstattet med et fantastisk sommerpalass i tre, omtalt som \xc2\xabverdens \xc3\xa5ttende underverk\xc2\xbb. Aleksejs s\xc3\xb8nn Peter den store, tilbrakte mye av sin barndomstid i palasset, og den fremtidige keiserinnen Elisabeth Petrovna ble f\xc3\xb8dt der i 1709._NEWLINE_Etter flyttingen av hovedstaden fra Moskva til St. Petersburg i 1712 forfalt palasset i en slik grad av Katarina II nektet \xc3\xa5 gj\xc3\xb8re det til sitt sommerpalass. I stedet beordret hun i 1768 at det skulle rives, og erstattes med et enklere palass i stein og murstein. Heldigvis overlevde en tremodell av palasset, og en rekonstruksjon i full skala sto ferdig i september 2010.'